На основу члана 25, 26, 27, 28. и 100. Закона о спорту („Сл. гласник РС“, бр. 10/2016), Правилника о дозволи за рад спортских стручњака („Сл. гласник РС“, бр. 60/2020), Правилника о номенклатури спортских занимања и звања („Сл. гласник РС“, бр. 89/2020), Правилника о стручном оспособљавању за обављање одређених стручних послова у спорту („Сл. гласник РС“, бр. 60/2020) и Статута Српског касачког савеза, Управни одбор Српског касачког савеза, на седници одржаној дана 20.03.2023. године у Србобрану усвојио је:

**ПРАВИЛНИК О ИЗДАВАЊУ ДОЗВОЛА ЗА РАД**

**СПОРТСКИХ СТРУЧЊАКА У КАСАЧКОМ СПОРТУ**

**ОПШТЕ ОДРЕДБЕ**

**Рад стручњака**

**Члан 1.**

Овим правилником регулишу се критеријуми и мерила за стицање права на рад спортских стручњака у касачком спорту на територији Републике Србије, као и услови, начин и поступак издавања, обнављања и одузимања дозвола за рад у касачком спорту.

Стручни рад у касачком спорту, у организацијама које су чланице Српског касачког савеза (даље: СКАС) могу обављати само спортски стручњаци који испуњавају услове предвиђене Законом о спорту и поседују дозволу за рад предвиђену овим правилником и правилима признатих међународних организација из области касачког спорта.

**Члан 2.**

Спортски стручњаци који могу у касачком спорту обављати стручно педагошки рад (у даљем тексту: стручњаци) су лица која имају:

1. одговарајуће високо или више образовање у области спорта и физичке културе, стечено у акредитованим високошколским установама или

2. одговарајући ниво стручне оспособљености стечене у складу са Законом, Правилником о номенклатури спортских занимања и звања Републике Србије и овим Правилником.

**Разврставање спортских стручњака**

**Члан 3.**

Спортски стручњаци у касачком спорту разврставају се, у складу са Правилником о номенклатури спортских занимања и звања Републике Србије, на:

1. спортски учитељ касачког спорта;

2. спортски оперативни тренер касачког спорта;

3. спортски тренер касачког спорта;

4. спортски тренер специјалиста касачког спорта;

5. Професор физичког васпитања – дипломирани тренер касачког спорта.

**Члан 4.**

Карактеристични послови стручњака – тренера у касачком спорту су: планирање тренажног процеса, вођење тренинга, контрола припремљености и селекција спортиста и коња, анализа и корекција тренажног процеса и такмичења, вођење наступа на такмичењима, вођење документације рада и постигнутих резултата, припремање извештаје о раду, обезбеђивање материјално техничких услова за извођење вежбања и тренажног процеса и слично.

Стручни рад у касачком клубовима могу да обављају искључиво:

1. стручњаци који испуњавају услове предвиђене Овим и Правилником о номенклатури спортских занимања и звања РС;

2. лица која поседују валидну дозволу за рад регулисану актуелним законским прописима.

**Образовање и стручно усавршавање**

**Члан 5.**

Спортски стручњаци су дужни да планирају и евидентирају стручни рад који обављају у касачким клубовима, у складу са правилима СКАС-а, која подразумевају израду планова рада и вођење евиденције о реализацији стручног рада.

Клуб у који је спортски стручњак ангажован утврђује обавезу образовања, стручног оспособљавања и усавршавања и обезбеђује услове за остваривање тих потреба, у сарадњи са СКАС-ом.

**Члан 6.**

Под стручним усавршавањем подразумева се стицање знања и вештина стручњака, које обухвата континуирану едукацију током радног века, као и учешће на стручним и научним скуповима, семинарима и курсевима у области касачког спорта.

**Издавање и обнављање дозвола за рад**

**Члан 7.**

СКАС, у сарадњи са акредитованом високошколском установом, са којом има закључен уговор о пословно техничкој сарадњи, издаје, обнавља и одузима дозволу за рад спортским стручњацима који су ангажовани у касачким клубовима чланицама СКАС-а, у складу са Законом о спорту, овим Правилнком и Правилником о номенклатури спортских занимања и звања, као и правилима надлежног међународног спортског савеза.

Савез издаје одговарајућу дозволу за рад спортском стручњаку:

1. који испуњава услове у погледу стручне спреме или стручне оспособљености, односно ако има одговарајуће спортско звање, у складу са Законом и прописима којима се уређује номенклатура спортских занимања и звања;

2. који је регистрован у СКАС-у, односно ако је члан удружења тренера које је у саставу СКАС-а, у складу са спортским правилима СКАС-а;

3. који је здравствено способан за обављање стручног рада у касачком спорту, у складу са Законом о спорту и Правилником о утврђивању здравствене способности спортиста и спортских стручњака;

4. који је од периода стицања претходне дозволе за рад обавио професионалну праксу (практичан рад) у трајању од најмање 200 сати годишње, у складу са овим правилником;

5. који има одговарајуће радно или спортско (такмичарско) искуство, у складу са општим актима СКАС-а;

6. који је обавио стручно усавршавање у складу са овим Правилником;

7. ако спортском стручњаку није забрањено обављање стручног рада у спорту за период важења дозволе за рад;

8. који има постигнуте одговарајуће спортске резултате, у складу са овим Правилником;

9. који уплати накнаду за трошкове издавања дозволе за рад.

Савез издаје дозволу за рад на период од три године.

Савез води евиденцију издатих, обновљених, односно одузетих дозвола за рад.

Дозвола за рад издата спортском стручњаку од стране признате међународне организације (чије седиште није на територији Републике Србије) у области касачког спорта, сматра се важећом дозволом за рад, у смислу Закона о спорту и овог Правилника, за период на који је издата.

**Услови за издавање и врсте дозвола за рад**

**Врсте дозвола за рад**

**Члан 8.**

Овим Правилником су за стручњаке у касачком спорту предвиђене две врсте дозвола за рад:

1. Тренер професионалац
2. Тренер аматер-сопственик

За стицање сваке од ових дозвола неопходно је испунити опште и посебне услове прописане овим Правилником.

Дозволом се регулише врста послова које може да обавља лице ангажовано у касачком клубу или СКАС-у.

Самоиницијативно обављање послова у клубовима који су чланови СКАС-а, без поседовања одговарајуће дозволе, аутоматски суспендује лице без дозволе за рад из започетих послова и захтева покретање поступка пред Дисцилинским судом СКАС-а и пријаву надлежном органу за стручни надзор и инспекцијске послове ресорног Министарства.

**Услови за стицање дозволе Тренер професионалац за рад**

**Члан 9.**

За стицање дозволе за рад на територији Републике Србије, неопходни су следећи услови:

1. минимално стечена оспособљеност другог нивоа са фондом од 120 часова и стеченим звањем Учитеља касачког спорта;

2. стручна оспособљеност трећег нивоа са фондом од 240 часова и стеченим звањем Спортски оперативни тренер касачког спорта;

3. здравствена способност за обављање послова демонстратора и тренера у касачком спорту;

4. измирене финансијске обавезе према СКАС-у на име трошкова издавања дозволе.

Основна дозвола за рад се мора обновити након три године, при чему СКАС може да пропише и додатне услове за свако наредно обнављање дозволе за рад које се састоји од учествовања на адекватним стручним семинарима, скуповима и такмичењима, предвиђеним годишњим планом стручног усавршавања СКАС-а.

**Услови за стицање дозволе Тренер аматер-сопственик за рад**

**Члан 10.**

 Изузетно, могуће је и издавање аматерске дозволе за тренера сопственика коња који је власник возачке лиценце А, Б или П , а не испуњава услове из члана 9 овог Правилника. Особе које су стекле дозволу за рад тренера аматера-сопственика могу се само пријавити као тренери коња чији су власници или сувласници, као и оних коња чији су власници чланови његове уже породице. Ако је коњ у власништву трећих лица тренер аматер-сопственик се не може пријавити као тренер коња.

 Лица која немају возачке лиценце А, Б, П и Т имају могућност да се региструју као тренери у касачком спорту подношењем молбе и уплатом предвиђене таксе савезу за полагање испита из познавања Правилника, оспособљености за бригу о здравственом стању, исхрани и нези коња, као и о познавању антидопинг правила у спорту, оспособљености за вожњу касачких коња као и свеукупне оспособљености за рад тренера у касачком спорту. Испит се полаже пред комисијом коју именује Такмичарска комисија. Уколико подносилац молбе положи писмени и практични испит, пред комисијом коју именује Такмичарска комисија, има могућност да буде регистрован у савезу као тренер аматер-сопственик у касачком спорту и издаје му се дозвола за рад. У случају неуспешног полагања испита кандидат има право поновног полагања за 10 дана од датума првог полагања. У случају поновног, неуспешног, полагања испита молилац губи право на могућност регистровања као тренер у касачком спорту у периоду од 2 године од другог полагања.

За стицање дозволе за рад Тренер аматер-сопственик у касачком спорту на територији Републике Србије, поред услова наведених у ставу 1 и 2 овог члана неопходни су и следећи услови:

1. здравствена способност за обављање послова тренера у касачком спорту;

2. измирене финансијске обавезе према СКАС-у на име трошкова издавања лиценце.

Дозвола за рад Тренеру аматеру-сопственику обнавља се сваке године, с тим да поновно полагање испита из става 2 овог члана није потребно. Уколико тренер аматер-сопственик продужава дозволу за рад 3 године узастопно, потребно је да по истеку тог периода испуни услове за стручно усавршавање предвиђене чл.16 овог Правилника.

**Међународне дозволе за рад**

**Члан 11.**

Кандидатима који су стручно оспособљени кроз програме едукације реномираних међународних организација у области касачког спорта могу бити призната стечена уверења и може им се издати максимално Профи дозвола за рад.

Сертификати стечени у реномираним међународним организацијама из претходног става овог члана, на могу бити изједначени са дипломама стеченим кроз систем редовног образовања у акредитованим високошколским установама из области спорта.

Комисија за издавање дозвола за рад у СКАС-у, у поступку издавања дозвола, у разматрање узима само сертификате водећих међународних организација и програма, и то:

- Европске касачке федерације УЕТ и

- друге референтне организације и програме за које комисија СКАС-а утврди да испуњавају едукативне и академске критеријуме неопходне за издавање валидних уверења о стручној оспособљености у касачком спорту.

**Рад са децом**

**Члан 12.**

Стручно-васпитни рад са децом могу обављати само стручњаци који испуњавају више или високо образовање у области физичког васпитања и спорта или су, поред основне стручне оспособљености, и посебно стручно оспособљени за стручни рад са децом.

Под децом, у смислу Закона о спорту, сматрају се лица која имају мање од 16 година живота.

Спортски стручњаци који обављају стручно-васпитни рад са децом, а који не испуњавају прописане услове у погледу степена и врсте образовања, односно стручне оспособљености, могу и даље, у складу са чланом 180. Закона о спорту, да обављају тај рад ако су до 16.02.2016. године, најмање 25 (двадесетпет) година обављали васпитно-образовни рад, од чега најмање 15 (петнаест) година са децом, на основу потврде СКАС-а.

Спортски стручњаци који на дан 16.02.2016. године, не испуњавају услове из става 1. овог члана, могу да обављају стручно-васпитни рад са децом најкасније у року од 2 (две) године од дана ступања на снагу под законског акта којим се уређује номенклатура спортских звања и занимања и стручно оспособљавање у спорту, осим у случајевима из претходног става овог члана, а у складу са чланом 180. Закона о спорту Републике Србије.

**Поступак издавања дозволе за рад**

**Члан 13.**

Захтев за издавање дозволе за рад стручњак подноси СКАС-у. Захтев за издавање дозволе за рад обавезно садржи:

- захтев за издавање дозволе попуњен на прописаном обрасцу;

- кратку биографију (CV);

- две фотографије (као за личну карту или пасош);

- доказ о измирењу трошкова поступка издавања дозволе који се уплаћују на рачун СКАС-а (уплатница или извод из банке);

- доказ о стеченом степену образовања или стручне оспособњености (оверена диплома или уверење);

- лекарско уверење издато од стране надлежне здравствене установе и у складу са подзаконским актима која регулишу ову област;

- друге потребне доказе прописане овим Правилником, у зависности од врсте дозволе која се тражи.

**Обнављање дозволе за рад**

**Члан 14.**

Спортски стручњак, ради обнављања дозволе за рад, подноси захтев СКАС-у 60 дана пре истека рока на који му је претходна дозвола за рад издата.

Спортском стручњаку се може обновити дозвола за рад ако је, у складу са Законом и овим Правилником, у периоду важења дозволе за рад испунио услове у погледу стручног усавршавања у складу са овим Правилником.

Ако спортски стручњак у току трајања дозволе за рад стекне више спортско звање, сматра се да је испунио услове из става 2. овог члана.

Спортски стручњак који у току важења дозволе за рад стекне услове за издавање дозволе за рад вишег ранга, има право да од СКАС-а затражи издавање нове (више) дозволе за рад, по истој процедури по којој му је издата претходна.

**Члан 15.**

Захтев за обнављање дозволе за рад стручњак подноси СКАС-у. Захтев за обнављање дозволе за рад обавезно садржи:

- захтев за обнављање дозволе попуњен на прописаном обрасцу;

- две фотографије (као за личну карту или пасош);

- кратак опис послова за које се тражи дозвола за рад;

- оверену копију дипломе или уверења о стеченом звању ако је дошло до промена у односу на претходну документацију;

- лекарско уверење издато од стране надлежне здарвствене установе и у складу са подзаконским актима која регулишу ову област;

- доказе о испуњености услова у погледу стручног усаврашавања;

- доказе о оствареним спортским резултатима у претходне три године;

- измирене финансијске обавезе према СКАС-у, на име трошкова издавања дозволе за рад;

- друге потребне доказе прописане овим Правилником, у зависности од врсте дозволе која се тражи.

**Стручно усавршавање**

**Члан 16.**

Уколико жели да обнови дозволу за рад спортски стручњак мора да, у периоду важења претходне дозволе, односно претходне 3 (три) године скупи минимално 120 акредитованих бодова везаних за стручно усавршавање. 40 бодова је еквивалент 8 сати стручног усавршавања. Спортском стручњаку који не сакупи 120 акредитованих бодова у наведеном периоду не може се продужити дозвола за рад све док не сакупи потребан број акредитованих бодова.

Акредитовани бодови се могу остварити по следећим основама:

1. присуствовање стручним семинарима у организацији СКАС-а (40),

2. презентација рада на стручним семинарима у организацији СКАС-а (50),

3. присуствовању стручно-научним семинарима у организацији:

- Спортског савеза Србије (30),

- акредитованог Факултета за физичку културу и спорт (30),

- присуствовање семинару УЕТ (50),

- остали стручни семинари за које се тражи верификација семинара од стране Комисије за дозволе за рад СКАС-а, пре његовог одржавања (20),

- презентација рада из касачког спорта на стручним семинарима у организацији осталих субјеката (20).

4. писање и објављивање стручно-научних радова из области касачког спорта објављених у домаћим стручним и научним публикацијама (30),

5. писање и објављивање стручно-научних радова из области касачког спорта у иностраним стручним публикацијама (30),

6. писање и издавање књиге из области касачког спорта (50).

**Комисија за издавање дозвола за рад**

**Улога и састав Комисије**

**Члан 17.**

Поступак издавања дозвола за рад спроводи Комисија за дозволе за рад (у даљем тексту: Комисија) коју формира Управни одбор СКАС-а на предлог председника СКАС-а.

Мандат чланова Комисије траје 4 (четири) године, са правом да чланови Комисије буду поново бирани.

Управни одбор може да смени било ког члана Комисије и пре истека периода на који је изабран уколико процени да не ради у складу са овим Правилником, да не ради савесно или ради противно интересима СКАС-а.

Члан Комисије може да буде разрешен дужности и на свој лични захтев.

Комисија из става 1. овог члана је орган Управног одбора СКАС-а и њему је директно одговорна за свој рад.

Комисија је самостална у свом раду и на њу не сме да врши утицај ни један орган, нити функционер СКАС-а.

Комисију сачињавају 3 (три) члана, међу којима обавезно морају да буду:

1. Генерални секретар СКАС-а;

2. представник акредитоване високошколске установе из области спорта са којом је СКАС склопио уговор о сарадњи;

3. члан удружења тренера са запаженим резултатима у пракси.

Радом Комисије руководи и координира председник Комисије.

Председника Комисије између себе бирају чланови комисије на период од 4 (четири) године.

Председник Комисије може бити замењен и пре истека периода на који је изабран уколико већина чланова комисије оцени да свој посао није обављао савесно и у интересу СКАС-а, или на свој лични захтев.

Генерални секретар СКАС-а именује техничког секретара Комисије који може да буде и у

професионалном односу у СКАС-у.

**Начин рада и одлучивања Комисије**

**Члан 18.**

Комисија одлучује на седницама које сазива и њима руководи Председник Комисије, а којима присутвује већина од укупног броја чланова. Учесталост седница зависи од актуелне ситуације у СКАС-у и потреба за решавањем текућих послова издавања дозвола за рад.

Комисија се састаје најмање 2 (два) пута годишње.

Комисија може да доноси одлуке и у форми дописне седнице, путем телефона или електронске поште.

На дописним седницама предлози одлука морају бити унапред припремљени и образложени. Ову припрему обавља технички секретар Комисије.

У случају редовно заказаних седница писано и електронско гласање чланова Комисија који су физички одсутни није дозвољено.

Одлуке Комисије се доносе већином од укупног броја чланова.

У случајевима када Комисија нема довољно елемената за одлучивање, могу бити консултовани други експерти или надлежне међународне организације.

**Јавност рада**

**Члан 19.**

Рад Комисија је јаван, а све седнице су отворене и њима, без најаве, могу присуствовати сва заинтересована лица.

Седнице се одржавају у просторијама СКАС-а.

Сва мишљења и одлуке Комисије се објављују на сајту (електронским страницама) СКАС-а.

Евиденција о издатим, обновљеним, одузетим и дозволама за рад чија је важност истекла је јавна и Комисија је редовно ажурира.

**Поступак издавања дозволе за рад**

**Члан 20.**

Поступак издавања дозволе за рад се спроводи искључиво на основу поднете документације.

Кандидати који конкуришу за дозволу за рад документацију формирају самостално и шаљу је на адресу СКАС-а.

Документацију прикупља, чува и проверава да ли је комлетна технички Секретар Комисије.

**Члан 21.**

Поступак издавања дозволе за рад стручњацима у касачком спорту, без обзира на врсту дозволе, спроводи се на следећи начин:

1. заинтересовани појединци свој захтев са прописаном документацијом достављају канцеларији СКАС-а,

2. документацију прегледа технички Секретар Комисије. Уколико документација није комплетна, Секретар о томе обавештава подносиоца захтева и налаже му да је комплетира у року од 15 дана. Уколико ни тада документација не буде комплетна, захтев се аутоматски одбацује. Комисији се прослеђује само комплетна документација,

3. документацију прегледају и анализирају чланови Комисије у складу са стандардима прописаним овим Правилником. Уколико чланови Комисије процене да је неопходно да кандидати прибаве још неки битан документ, о томе обавештавају техничког секретара Комисије. Секретар Комисије ступа у контакт са кандидатом и захтева допуну документације,

4. Комисија разматра искључиво комплетну документацију и у року од 30 дана, рачунајући од дана када је документација евидентирана као комплетна. Подносиоца захтева Комисија обавештава о својој одлуци,

5. СКАС, подносиоцу захтева који је позитивно решен, издаје дозволу за рад потписану од стране овлашћеног лица - заступника. У случају када је захтев одбијен, Комисија о томе обавештава подносиоца, образлаже разлог за неиздавање дозволе и даје поуку о правном леку. У случају да кандидат не прихвати одлуку Комисије о (не)издавању, обнављању или

одузимање дозволе за рад, има право на жалбу Комисији у року од 8 дана од дана пријема одлуке. У случају да Комисија поново процени да подносилац жалбе не испуњава све услове прописане овим Правилником, подносилац захтева има право жалбе Управном одбору СКАС-а у року од 15 дана. Уколико Управни одбор СКАС-а сматра да је подносилац захтева оштећен, може да наложи Комисији преиспитивање одлуке. У случају да Комисија поново процени да подносилац жалбе не испуњава све услове прописане овим Правилником, одлука се сматра коначном и не може је преиначити ни један орган СКАС-а.

**Изглед и садржај дозволе за рад**

**Члан 22.**

Дозвола за рад се спортском стручњаку СКАС-а издаје на посебном обрасцу.

Изглед дозволе за рад утврђује Комисија посебним актом.

Дозвола за рад спортског стручњака СКАС-а обавезно садржи:

- назив савеза који је издао дозволу;

- име и презиме спортског стручњака;

- редни број дозволе за рад;

- назив дозволе и наведене чланове овог Правилника на основу којих је издата;

- прецизан назив послова које спортски стручњак на основу дозволе за рад сме да обавља у оквиру СКАС-а;

- период на који је издата (датум издавања и датум истека важења);

- фотографију лица којем је дозвола издата;

- оригинални потпис овлашћеног лица за заступање и печат СКАС-а.

**Члан 23.**

Трошкове издавања дозволе за рад, стручног образовања, оспособљавања и усавршавања плаћају организације из области касачког спорта или заинтересовани појединци, а у посебним случајевима трећа лица (спонзори, донатори и сл) у складу са Законом.

**Престанак важења и одузимање дозволе за рад**

**Члан 24.**

Дозвола за рад аутоматски престаје да важи на дан истека периода на који је издата.

Спортски стручњак је у обавези да од Комисије за издавање дозвола за рад СКАС-а затражи продужење исте или издавање друге дозволе 60 дана пре истека важеће.

Уколико Комисија у року од 30 дана не реши благовремено поднети захтев, односно својом н ажурношћу прекорачи рок до којег је важила претходна дозвола, спортски стручњак има право да и даље обавља послове које му је омогућавала истекла дозвола, све до тренутка доношења Одлуке Комисије СКАС-а.

**Члан 25.**

Дозвола за рад у области касачког спорта, у оквиру делатности СКАС-а, се спортском стручњаку одузима у случајевима када се утврди:

1. ако престане да испуњава услове за издавање дозволе за рад прописане овим Правилником;
2. ако обавља стручни рад за коју му није издата дозвола за рад;
3. ако је теже прекршио обавезе у вези стручног рада, утврђене Законом и спортским правилима надлежног националног спортског савеза;
4. ако му је правноснажном судском одлуком изречена мера безбедности забране вршења позива, делатности и дужности у области спорта, док трају правне последице осуде;
5. ако му је изречена, у складу са Законом о спречавању допинга у спорту („Службени гласник РС“, бр. 111/2014 и 47/2021), мера трајне забране обављања функција у области спорта због повреде антидопинг правила.

Одлуку о одузимању дозволе за рад доноси Комисија. Лице коме је одузета дозвола за рад има право жалбе Управном одбору СКАС-а у року од 8 дана од дана доношења одлуке.

Жалба не одлаже извршење па је спортски стручњак коме је одузета дозволу за рад у складу са ставом 1. овог члана мора у року од осам дана од дана пријема одлуке о одузимању дозволе за рад Комисији да врати издату дозволу за рад.

**Прелазне и завршне одредбе**

**Члан 26.**

Овај Правилник ступа на снагу осмог дана од дана објављивања на огласној табли и на сајту СКАС-а.

Његовим ступањем на снагу престају да важе сва нормативна акта СКАС-а која се на било који начин односе на издавање дозвола за рад, као и сва правила и обичаји који се односе на издавање дозвола за рад спортским стручњацима, а који су се примењивали у периоду пре усвајања овог Правилника.

**Члан 27.**

Дозволе за рад које је раније издао СКАС, важе до истека периода на који су издате.

Минимално 60 дана пре истека важности раније издатих дозвола, кандидати морају канцеларији СКАС-а предати захтеве за издавање нове дозволе, у складу са одредбама овог Правилника.

**Члан 28.**

Све спорне ситуације током прелазног периода решаваће Управни одбор СКАС-а, на основу мишљења Комисије.

Све одлуке Управног одбора везане за спорне ситуације током прелазног периода су коначне и на њих се не може улагати приговор.

СКАС

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Бранислав Јокић, председник